সংপা

সংপা এতা লোয়া বা এলুমিনিয়ামর তারলো হঙকরতারা। মাছ হুকেইতে বিষ্ণুপ্রিয়া মণিপুরীয়ে সংপা বেবার করতারা। বর্গাকার তারর জাল আহান চারিয়বেদে মুড়িয়া সংপাগো হঙকরানি অর। পয়লা জালহার কোণাঅগি ঠিপকরিয়া তারলো জোড়া দেনা অর, তবে বারাআহান জোড়া নাদিয়া থইতারা যেহান দুয়ারহার দেখি কাম করের। হৌগতে মাছ আনানি বরানি য়াকরের। চেঙ, পুথি, মকা, মাগুরা, হুকা, ইছা ইত্যাদি নানান মাছ সংপাগর বিতরে বরাদিয়া লেইরাংহার জ্বিগর গজে লাল্লাম করিয়া থইতারা। এসাদে দুই/তিনদিন থইলে মাছ উতা তাপ্প তাপ্প হুকিয়া হুকের। হুকানা মাছ টুপি বা কতোরাত বরিয়া সংরক্ষন করিয়া থনা য়াকরের। হুকানা মাছলো ইরলপা/পালতই জরব হুয়াত। খানার আগে ইমে আকমাউ ফুংগাহাত বা লেইরাংহাত তপ্তা করানি লাগের।